Predkladacia správa

Informácia o dopadoch  projektu zavádzania dokladov európskeho formátu v SR sa predkladá na rokovanie vlády SR na základe uznesenia vlády SR č. 779/2005 s cieľom informovať o stave v realizácií jednotlivých projektov do roku 2008.

Obsahom informácie je aj kvantifikácia predpokladaných príjmov a výdavkov štátneho rozpočtu v rokoch 2004-2008, vrátane požiadavky na finančné zabezpečenie výdavkov súvisiacich so zavedením biometrie do cestovných dokladov Ministerstva vnútra SR a Ministerstva zahraničných vecí  SR.

Úlohy zavádzania dokladov formátu európskej únie vyplývajú z uznesenia vlády SR  č. 470/2003, ktoré vychádzali z prijatého záväzku v rámci integračného procesu vstupu Slovenskej republiky do Európskej únie. Návrh riešenia projektu nových cestovných dokladov vychádzal z odporúčaní minimálnych štandardov ochrany cestovných dokladov Európskej únie (Úradný vestník Európskych spoločenstiev z 28.10.2000  č. OJ C 2000/C 310/01 v znení neskorších rezolúcií – Rezolúcia zástupcov vlád členských štátov). 
        
Rada Európskej únie schválila Nariadenie Rady č. 2252/04 o normách pre bezpečnostné znaky a biometriu v pasoch a cestovných dokladoch vydávaných členskými štátmi, ktoré je účinné od 17. 1. 2005. Členské krajiny sú povinné implementovať do cestovných dokladov biometrický údaj digitálnu mapu tváre najneskôr do 18 mesiacov od schválenia technickej špecifikácie (technická špecifikácia bola schválená dňa 28. 2. 2005) a druhý biometrický údaj – odtlačky oboch ukazovákov najneskôr do 36 mesiacov od schválenia technickej špecifikácie (technická špecifikácia zatiaľ nie je schválená). 

Na zabezpečenie splnenia požiadaviek EÚ bolo potrebné prijať zásadné zmeny v systéme, v príprave a realizácii projektov osobných dokladov v rezorte ministerstva vnútra, ktoré sú v predkladanej informácií podrobne charakterizované.

Informácia bola prerokovaná s Ministerstvom financií Slovenskej republiky a vznesené pripomienky boli do materiálu zapracované. 
Na základe osobitného rokovania ministra vnútra SR a ministra zahraničných vecí SR zo dňa 1. 3. 2006 k zabezpečeniu nových cestovných dokladov Slovenskej republiky formátu Európskej únie s biometrickými údajmi bol materiál dopracovaný o informáciu za Ministerstvo zahraničných vecí SR, ktorá tvorí samostatnú časť predkladaného materiálu. 
Materiál vzhľadom na jeho informatívny charakter nebol predmetom pripomienkového konania v súlade s ustanovením čl. 10 ods. 6 písm. a) Smernice na prípravu a predkladanie materiálov na rokovanie vlády Slovenskej republiky.